《夏夜偕许虞辑对月口吟用广其意》
清代·戴亨

日入炎暑消，松际月初起。清露滴兰芽，幽香散筵几。

浮云淡所之，天容净如洗。披襟临凉飙，对之洒然喜。

群动渐无声，草虫鸣不已。岂必出郊坰，已觉忘尘市。

荣华世所希，贫贱亦应尔。役役空劳生，盈虚有定理。

即此明月光，阴晴亦难恃。况在天之涯，相对我与子。

与子且徜徉，勿为境所累。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。